Pasiūlymas TARYBOS SPRENDIMAS kuriuo iš dalies keičiamas 2000 m. sausio 31 d. Tarybos Sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo /* COM/2012/0201 final - 2012/0098 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS · Pasiūlymo pagrindas ir tikslai Jungtinių Tautų Europos ekonomikos komisija (JT EEK) tarptautiniu lygmeniu rengia suderintus reikalavimus, kuriais siekiama pašalinti pataisyto 1958 m. susitarimo šalių prekybos variklinėmis transporto priemonėmis technines kliūtis ir užtikrinti aukštą tokių transporto priemonių saugos ir aplinkos apsaugos lygį. Šio pasiūlymo tikslas – supaprastinti ir pagreitinti Sąjungai atstovaujančios Komisijos balsavimo dėl JT EEK taisyklių procedūrą, taip paspartinant šių taisyklių priėmimą JT EEK. Tai yra svarbu, nes ES transporto priemonių tipo patvirtinimo sistema vis labiau grindžiama JT EEK taisyklėmis, kurios pakeičia ES teisės aktus (žr. Reglamentą (EB) Nr. 661/2009 dėl bendrosios saugos[1]). Be to, greičiau priimant teisės aktus bus galima sparčiau patenkinti veiklos vykdytojų pateiktus reglamentavimo srities prašymus. Dėl Sutarčių pakeitimų, padarytų priėmus Tarybos sprendimą 97/836/EB, ir ypač dėl Sutarties dėl Europos Sąjungos veikimo priėmimo, iš esmės pakito sprendimų priėmimo tvarka, kurios reikia laikytis nustatant Sąjungos poziciją balsuojant dėl JT EEK priimamų taisyklių bei sudarant Sąjungos ir tarptautinių organizacijų susitarimus, todėl tuos sprendimus būtina suderinti su nauja tvarka. Todėl šiuo pasiūlymu siekiama Tarybos sprendimą 2000/125/EB suderinti su Sutartyje dėl Europos Sąjungos veikimo (SESV) nustatyta tarptautiniams susitarimams taikoma sprendimų priėmimo tvarka. · Bendrosios aplinkybės 2000 m. sausio 31 d. Tarybos Sprendimu 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo[2] Sąjunga prisijungė prie Jungtinių Tautų Europos ekonominės komisijos (JT EEK) Paralelaus susitarimo. Siekiant atsižvelgti į SESV padarytus sprendimų priėmimo tvarkos, kurios reikia laikytis nustatant Sąjungos poziciją balsuojant dėl JT EEK priimamų taisyklių bei sudarant Sąjungos ir tarptautinių organizacijų susitarimus, pakeitimus, tą sprendimą reikėtų iš dalies pakeisti. · Galiojančios pasiūlymo srities nuostatos 2000 m. sausio 31 d. Tarybos Sprendimu 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo[3] Sąjunga prisijungė prie Paralelaus susitarimo. · Derėjimas su kitomis Sąjungos politikos sritimis ir tikslais Pasiūlymas atitinka bendrosios prekybos politikos tikslus pagal SESV 217 straipsnį. Dalyvaudama JT EEK veikloje Sąjunga padeda rengti ir stiprinti su transporto priemonėmis susijusių techninių reglamentų suderinimą tarptautiniu mastu ir prisideda prie palankesnių sąlygų tarptautinei prekybai variklinėmis transporto priemonėmis sudarymo. 1958 m. susitarimas yra labai svarbus siekiant šio tikslo, kadangi gamintojai, kurie laikosi bendrų tipo patvirtinimo standartų, žino, kad daugelyje šalių skirtinguose žemynuose jų gaminiai bus pripažinti atitinkančiais tų šalių nacionalinius teisės aktus. Todėl reglamentavimo suderinimas tarptautiniu mastu yra vienas iš veiksmingiausių būdų išvengti prekybos kliūčių. 2. KONSULTACIJŲ SU SUINTERESUOTOSIOMIS ŠALIMIS REZULTATAI IR POVEIKIO VERTINIMAS · Konsultacijos su suinteresuotosiomis šalimis Rengdama šį pasiūlymą Europos Komisija konsultavosi su suinteresuotosiomis šalimis Variklinių transporto priemonių techniniame komitete. · Poveikio vertinimas Šio pasiūlymo poveikio vertinimas nebuvo atliktas. 3. TEISINIAI PASIŪLYMO ASPEKTAI · Siūlomų veiksmų santrauka Siekiant atsižvelgti į SESV padarytus sprendimų priėmimo tvarkos, kurios reikia laikytis nustatant Sąjungos poziciją balsuojant dėl JT EEK priimamų taisyklių bei sudarant Sąjungos ir tarptautinių organizacijų susitarimus, pakeitimus, šiuo sprendimu iš dalies keičiamas Tarybos sprendimas 2000/125/EB. · Teisinis pagrindas Atsižvelgiant į tai, kad iš dalies keičiamo Tarybos teisės akto teisinis pagrindas buvo Europos bendrijos steigimo sutarties 95 ir 133 straipsniai kartu su 300 straipsnio 2 dalies pirmu sakiniu, 300 straipsnio 3 dalies antra pastraipa, pasiūlymo teisinis pagrindas yra Sutarties dėl Europos Sąjungos veikimo 207 straipsnio 3 dalis kartu su 218 straipsnio 6 dalies a punkto v papunkčiu. · Subsidiarumo principas Tik Sąjunga gali balsuoti už tokius tarptautinius dokumentus kaip JT EEK taisyklių projektai ir įtraukti juos į Sąjungos variklinių transporto priemonių tipo patvirtinimo sistemą. Taip ne tik išvengiama vidaus rinkos susiskaidymo, bet ir užtikrinami vienodi sveikatos apsaugos ir saugos standartai visoje ES. Be to, esama masto ekonomijos privalumų: gaminiai gali būti gaminami visai Europos ir netgi tarptautinei rinkai ir jų nereikia specialiai pritaikyti, kad būtų gautas nacionalinis tipo patvirtinimas kiekvienoje valstybėje narėje. Todėl pasiūlymas atitinka subsidiarumo principą. · Proporcingumo principas Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus, tuo pačiu išlaikant aukštą visuomenės saugos ir apsaugos lygį. · Pasirinkta priemonė Siūloma priemonė – Tarybos sprendimas. Šis pasirinkimas laikomas tinkamu, nes atitinka SESV 218 straipsnio 6 dalies reikalavimus. 4. POVEIKIS BIUDŽETUI Pasiūlymas neturi poveikio Sąjungos biudžetui. 5. KITOS GALIMOS NUOSTATOS · Europos ekonominė erdvė Siūlomas teisės aktas nėra susijęs su EEE, todėl neturėtų būti jai taikomas. 2012/0098 (NLE) Pasiūlymas TARYBOS SPRENDIMAS kuriuo iš dalies keičiamas 2000 m. sausio 31 d. Tarybos Sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 218 straipsnio 6 dalies a punkto v papunktį, atsižvelgdama į Europos Komisijos pasiūlymą, atsižvelgdama į Europos Parlamento pritarimą[4], kadangi: (1) 2000 m. sausio 31 d. Tarybos Sprendimu dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo[5] Sąjunga prisijungė prie Jungtinių Tautų Europos ekonominės komisijos (JT EEK) Paralelaus susitarimo; (2) remiantis 2007 m. rugsėjo 5 d. Europos Parlamento ir Tarybos direktyva 2007/46/EB, nustatančia motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva)[6], valstybių narių patvirtinimo sistemos pakeistos Sąjungos patvirtinimo procedūra, taip nustatant suderintą visoms naujoms transporto priemonėms, sistemoms, sudėtinėms dalims ir atskiriems techniniams mazgams taikomų administracinių nuostatų ir bendrųjų techninių reikalavimų sistemą. Ta direktyva JT EEK taisyklės įtrauktos į ES transporto priemonių tipo patvirtinimo sistemą kaip tipo patvirtinimo reikalavimai arba kaip alternatyvos ES teisės aktams. Priėmus Direktyvą 2007/46/EB JT EEK taisyklės transporto priemonių tipo patvirtinimo sistemoje vis dažniau pakeitė ES teisės aktus; (3) dėl Sutarčių pakeitimų, atsiradusių po Sprendimo 97/836/EB priėmimo, ir ypač dėl Sutarties dėl Europos Sąjungos veikimo priėmimo iš esmės pasikeitė sprendimų priėmimo tvarka, kurios reikia laikytis sudarant Sąjungos ir tarptautinių organizacijų susitarimus, todėl Sprendimą 2000/125/EB būtina suderinti su nauja tvarka; (4) pozicijos, kuri Jungtinėse Tautose būtų priimta Sąjungos vardu, nustatymo tvarka taip pat turi būti suderinta su Sutartyje nustatyta tvarka, todėl tikslinga laikytis Sutarties dėl Europos Sąjungos veikimo 218 straipsnio 9 dalyje nustatytos tvarkos; (5) todėl Sprendimas 2000/125/EB turėtų būti atitinkamai iš dalies pakeistas, PRIĖMĖ ŠĮ SPRENDIMĄ: 1 straipsnis Sprendimas 2000/125/EB iš dalies keičiamas taip: (1) 5 straipsnis iš dalies keičiamas taip: a) 1 dalis pakeičiama taip: „1. Sąjunga balsuoja už bet kurio bendrojo techninio reglamento projekto priėmimą arba reglamento pakeitimo projekto priėmimą, jeigu Sąjunga balsuoja už paralelaus techninio reglamento projekto priėmimą Sutarties 218 straipsnio 9 dalyje nustatyta tvarka.“; b) 3 dalis pakeičiama taip: „3. Sąjungos pozicija dėl siūlomų techninių reglamentų įtraukimo į rinkinio sąrašą ir jo pakartotinio patvirtinimo bei dėl Susitariančiųjų Šalių rezoliucijos pareiškimo apibrėžiama kaip tinkama Direktyvos 2007/46/EB 39 straipsnio 9 dalyje nustatyta tvarka.“ (2) 6 straipsnis pakeičiamas taip: „6 straipsnis 1. Sąjunga balsuoja už pasiūlyto Paralelaus susitarimo dalinio pakeitimo priėmimą, jeigu pasiūlytas dalinis pakeitimas buvo patvirtintas vadovaujantis Sutarties 218 straipsnio 6 dalies a punkto v papunktyje nustatyta tvarka. Jeigu ta procedūra nebuvo užbaigta iki balsavimo, Komisija Sąjungos vardu balsuos prieš dalinio pakeitimo priėmimą. 2. Sprendimas, kuriuo pareiškiamas nesutikimas dėl Paralelaus susitarimo dalinio pakeitimo, priimamas Direktyvos 2007/46/EB 39 straipsnio 9 dalyje nustatyta tvarka.“. 2 straipsnis Šis sprendimas įsigalioja trečią dieną po jo paskelbimo Europos Sąjungos oficialiajame leidinyje. 3 straipsnis Apie šį sprendimą Komisija praneša Jungtinių Tautų Generaliniam Sekretoriui. Priimta Briuselyje Tarybos vardu Pirmininkas [1] 2009 m. liepos 13 d. Europos Parlamento ir Tarybos reglamentas (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų (OL L 200, 2009 7 31). [2] OL L 35, 2000 2 10, p. 12. [3] OL L 35, 2000 2 10, p. 12. [4] OL (…) (dar nepaskelbta). [5] OL L 35, 2000 2 10, p. 12. [6] OL L 263, 2011 2 24, p. 1.